CELEX: 52014PC0391
Language: mt
Date: 2014-06-27
Title: Proposta għal DIRETTIVA TAL-KUNSILL li tadatta d-Direttiva 2013/34/UE tal-Parlament Ewropew u tal-Kunsill minħabba l-adeżjoni tal-Kroazja

|
			
		
		
		52014PC0391
		
			Proposta għal DIRETTIVA TAL-KUNSILL li tadatta d-Direttiva 2013/34/UE tal-Parlament Ewropew u tal-Kunsill minħabba l-adeżjoni tal-Kroazja /* COM/2014/0391 final - 2014/0198 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-proposta għal Direttiva tal-Kunsill li
tadatta d-Direttiva 2013/34/UE saret meħtieġa minħabba
l-adeżjoni tar-Repubblika tal-Kroazja mal-Unjoni Ewropea.
It-Trattat li jikkonċerna l-adeżjoni
tar-Repubblika tal-Kroazja mal-Unjoni Ewropea[1]
(minn issa ’l quddiem: "it-Trattat ta' Adeżjoni") ġie
ffirmat mill-Istati Membri kollha tal-Unjoni Ewropea u mir-Repubblika
tal-Kroazja fi Brussell fid-9 ta’ Diċembru 2011.
L-Artikolu 3(3) tat-Trattat ta' Adeżjoni
jipprevedi li jidħol fis-seħħ fl-1 ta’ Lulju 2013
sakemm l-istrumenti ta' ratifika kollha jkunu ġew depożitati qabel
din id-data.
L-Artikolu 3(4) tat-Trattat ta' Adeżjoni
jippermetti lill-istituzzjonijiet tal-Unjoni biex, qabel id-dħul,
jiġu adottati miżuri msemmija, fost l-oħrajn,
fl-Artikolu 50 tal-Att dwar il-kundizzjonijiet tal-adeżjoni
tar-Repubblika tal-Kroazja[2]
(minn issa 'l quddiem: “l-Att ta' Adeżjoni”). Dawn il-miżuri
jidħlu fis-seħħ biss soġġetti għad-data
tad-dħul fis-seħħ tat-Trattat ta' Adeżjoni u minn dakinhar.
L-Artikolu 50 tal-Att ta' Adeżjoni
jipprevedi li fejn atti tal-istituzzjonijiet adottati qabel l-adeżjoni
jeħtieġu adattament minħabba l-adeżjoni, u l-adattamenti
meħtieġa ma kinux previsti f'dan l-Att ta' Adeżjoni jew
fl-Annessi tiegħu, il-Kunsill jew il-Kummissjoni, (jekk l-atti
oriġinali ġew adottati mill-Kummissjoni) jadottaw l-atti
meħtieġa.
Id-Direttiva 2013/34/UE ġiet adottata
fis-26 ta’ Ġunju 2013 u ppubblikata f’Il-Ġurnal
Uffiċjali tal-Unjoni Ewropea fid-29 ta’ Ġunju 2013.
Ma tinkludix ir-referenzi meħtieġa għall-kumpaniji stabbiliti
fil-Kroazja li għandhom ikunu fil-kamp ta' applikazzjoni tad-Direttiva.
Id-Direttiva tal-Kunsill 2013/24/UE tat-13 ta’ Mejju 2013 li
tadatta ċerti direttivi fil-qasam tal-liġi tal-kumpaniji,
minħabba l-adeżjoni tar-Repubblika tal-Kroazja adattat id-Direttivi 78/660/KEE
u 83/349/KEE, sabiex tiżdied mal-kamp ta' applikazzjoni ta’ dawk
id-Direttivi l-lista rilevanti ta’ kumpaniji Kroati b'responsabbiltà limitata.
Madankollu, dawn id-direttivi tħassru meta d-Direttiva 2013/34/UE
daħlet fis-seħħ f’Lulju 2013. Għalhekk
jenħtieġ li titqies din l-evoluzzjoni tal-liġi tal-Unjoni u li
tiġi adattata d-Direttiva 2013/34/UE skont dan.
Il-proposta preżenti għal Direttiva
tal-Kunsill tkopri l-adattamenti tekniċi tad-Direttiva 2013/34/UE li huma
meħtieġa minħabba l-adeżjoni tal-Kroazja.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Minħabba li din il-proposta hija waħda
ta’ natura purament teknika u ma tinvolvi l-ebda modifika sostanzjali
tad-Direttiva 2013/34/UE, il-konsultazzjonijiet mal-partijiet interessati jew
il-valutazzjonijiet tal-impatt mhumiex meħtieġa.
3.           L-ELEMENTI
ĠURIDIĊI TAL-PROPOSTA
Il-bażi ġuridika tal-proposta hija
l-Artikolu 50 tal-Att dwar l-Adeżjoni li jikkonċerna
l-kundizzjonijiet ta' adeżjoni tar-Repubblika tal-Kroazja.
Il-prinċipji ta’ sussidjarjetà u ta’
proporzjonalità huma osservati b’mod sħiħ. L-azzjoni tal-Unjoni hija
neċessarja skont il-prinċipju tas-sussidjarjetà (l-Artikolu 5(3)
TUE) minħabba li tikkonċerna l-adattamenti tekniċi
għall-atti legali adottati mill-Unjoni. Il-proposta tirrispetta
l-prinċipju ta’ proporzjonalità (l-Artikolu 5(4) TUE) minħabba
li ma tmurx lil hinn minn dak li huwa meħtieġ biex jintlaħaq
l-għan segwit.
4.           L-IMPLIKAZZJONI
BAĠITARJA
Il-proposta ma għandha l-ebda implikazzjoni
baġitarja tal-Unjoni.
2014/0198 (NLE)
Proposta għal
DIRETTIVA TAL-KUNSILL
li tadatta d-Direttiva 2013/34/UE
tal-Parlament Ewropew u tal-Kunsill minħabba l-adeżjoni tal-Kroazja
(Test b’relevanza għaż-ŻEE)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra l-Att ta' Adeżjoni
tal-Kroazja, u b'mod partikolari l-Artikolu 50 tiegħu,
Wara li kkunsidra l-proposta mill-Kummissjoni
Ewropea,
Billi:
(1)       Skont l-Artikolu 50
tal-Att ta’ Adeżjoni tal-Kroazja, fejn l-atti tal-istituzzjonijiet
adottati qabel l-adeżjoni jirrikjedu l-adattament minħabba
l-adeżjoni, u l-adattamenti meħtieġa ma jkunux previsti f'dak
l-Att ta’ Adeżjoni jew fl-Annessi tiegħu, il-Kunsill, li jaġixxi
b'maġġoranza kwalifikata fuq proposta mill-Kummissjoni,  għal
dan l-għan, jadotta l-atti meħtieġa, jekk l-att oriġinali
ma ġiex adottat mill-Kummissjoni.
(2)       It-tipi rilevanti ta’
impriżi Kroati għandhom jiddaħħlu fl-Annessi I u II
tad-Direttiva 2013/34/UE sabiex jipprovdu għall-kamp ta' applikazzjoni
rilevanti tal-miżuri ta’ koordinazzjoni preskritti minn dik id-Direttiva
fil-Kroazja. Il-kamp ta' applikazzjoni tal-emendi għandu jkun limitat
għal adattamenti tekniċi meħtieġa minħabba
l-adeżjoni tal-Kroazja.
(3)       Id-Direttiva 2013/34/UE ([3]) għandha
għalhekk tiġi emendata skont dan,
ADOTTA DIN ID-DIRETTIVA:
Artikolu 1
Id-Direttiva 2013/34/UE hija emendata kif
stabbilit fl-Anness ta' din id-Direttiva.
Artikolu 2
1.           L-Istati Membri
jdaħħlu fis-seħħ il-liġijiet, ir-regolamenti u
d-dispożizzjonijiet amministrattivi neċessarji biex jikkonformaw ma’
din id-Direttiva sal-20 ta' Lulju 2015. Huma jinfurmaw minnufih
lill-Kummissjoni dwarhom.
L-Istati Membri jistgħu jistipulaw li d-dispożizzjonijiet
imsemmijin fl-ewwel subparagrafu jridu l-ewwel japplikaw
għad-dikjarazzjonijiet finanzjarji li jirrigwardaw is-snin finanzjarji li
jibdew mill-1 ta' Jannar 2016 jew matul is-sena kalendarja 2016.
Meta l-Istati Membri jadottaw dawn id-dispożizzjonijiet,
iridu jinkludu referenza għal din id-Direttiva jew ikunu akkumpanjati minn
tali referenza fil-mument tal-pubblikazzjoni uffiċjali tagħhom.
L-Istati Membri jistabbilixxu l-metodi dwar kif għandha ssir din
ir-referenza.
2.           L-Istati Membri jikkomunikaw
lill-Kummissjoni t-test tad-dispożizzjonijiet ewlenin tal-liġi
nazzjonali li huma jadottaw fil-qasam kopert minn din id-Direttiva.
Artikolu 3
Din id-Direttiva tidħol
fis-seħħ fl-għoxrin jum wara dak tal-pubblikazzjoni tagħha
f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati
Membri.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 112, 24.4.2012, p. 10.
[2]               ĠU L 112, 24.4.2012, p. 21.
[3]               Id-Direttiva 2013/34/UE tal-Parlament Ewropew u
tal-Kunsill tas-26 ta' Ġunju 2013 dwar id-dikjarazzjonijiet
finanzjarji annwali, id-dikjarazzjonijiet finanzjarji kkonsolidati u r-rapporti
relatati ta’ ċerti tipi ta’ impriżi, u li temenda
d-Direttiva 2006/43/KE tal-Parlament Ewropew u tal-Kunsill u li
tħassar id-Direttivi tal-Kunsill 78/660/KEE u 83/349/KEE (ĠU
L 182, 29.6.2013, p. 19).
ANNESS
għall-proposta tad-
DIRETTIVA TAL-KUNSILL
li tadatta d-Direttiva 2013/34/UE
tal-Parlament Ewropew u tal-Kunsill minħabba l-adeżjoni tal-Kroazja
Id-Direttiva 2013/34/UE hija emendata kif
ġej:
1.         Fl-Anness I, dan li ġej
jiddaħħal wara l-entrata għal Franza:
"–         fil-Kroazja:
            dioničko društvo, društvo s
ograničenom odgovornošću;".
2.         Fl-Anness II, dan li ġej jiddaħħal
wara l-entrata għal Franza:
"–         fil-Kroazja:
            javno trgovačko društvo,
komanditno društvo, gospodarsko interesno udruženje;".